Kusweg in die Strand (Wes-Kaap) is hoofsaaklik bekend vir die lang strand waar die water van Valsbaai en die wit sand bymekaarkom en waar enigeen kan kom swem, baai en die sonskyn geniet.
Dit was egter nie die geval tydens Suid-Afrika se vreeslike verlede toe swart Suid-Afrikaners deur die apartheidswetgewing verbied was om hierdie en baie ander gebiede te betree nie.
’n Kleurvolle Suid-Afrikaanse politikus, Allan Hendrickse, was bekend daarvoor dat hy in opstand gekom het teen die wetgewing wat deur die destydse staatspresident, PW Botha, en die regering ingestel is, en in die see geswem het waar bruin mense spesifiek deur die Wet op Afsonderlike Geriewe verbied is om te swem. Dié wet, wat in 1953 deur die Nasionale Party ingestel is, het geriewe en gebiede soos strande, parke en die meeste ander openbare geriewe vir wit mense se eksklusiewe gebruik gereserveer.
Hierdie wette is uiteindelik, ná ’n proses wat van 1986 tot 1994 en die koms van demokrasie geduur het, van die wetboeke geskrap. Die onmenslike apartheidstelsel het uiteindelik tot ’n val gekom.
Die Strand spog met pragtige sonsondergange, en inwoners en besoekers kan byna regdeur die jaar ’n lang ent op die strand gaan stap. Dit is ’n baie veilige strand vir kinders, solank ’n ouer of volwassene 'n ogie oor hulle hou.
Vandag vorm die Strand se geriewe onder die administrasie van die Stad Kaapstad se munisipaliteit. Die wit strande is ’n trekpleister vir inwoners, besoekers en toeriste van regoor Suid-Afrika wat die son en see wil kom geniet. Een van die strande wat veral gewild is onder besoekers en swemmers, is Melkbaai. Dié strand is waarskynlik so genoem omdat die klein, wit golfies ’n wit skuimlaag vorm. Die deinings is nooit baie hoog nie en daarom is dit ’n veilige plek om te swem.
Op die foto hier bo is die berge anderkant die baai waar Kaapstad geleë is. Die baai self se naam is Valsbaai. Dit is waarskynlik die gevaarlike voorgebergte wat vandag Hangklip genoem word en aan die een kant van Valsbaai geleë is wat vir seevaarders ’n valse indruk gegee het oor die diepte van die kuslyn. Die indruk dat hulle tot ná aan die kus kon vaar, was vals en gevaarlik, en van daar die naam Valsbaai. Dit is in die 15de eeu deur Portugese seevaarders wat om die Kaap gevaar het so benoem.
Die strand is ook gewild onder ski-roeiers, wat dit tot redelik ver van die kus af in veilige waters kan waag, alhoewel hulle in die warmer seisoene versigtig moet wees vir Witdoodshaaie. In die verte is Hangklip, wat deur die vroeë Portugese seevaarders so genoem is.
Seiljagvaarders berei voor vir ’n regatta, waartydens hulle in die baai om ’n boei vaar en dan kyk wie eerste die strand bereik en die eindstreep oorsteek.
Oorkant die pad van die strand af, ’n hanetreetjie van die see af, is De Brasserie geleë, waar jy van hierdie spesialiteite kan geniet.
De Brasserie het ’n verwelkomende gevoel wanneer jy instap; die personeel is vriendelik en die kleurskema is kalmerend. Soos in die volgende twee foto’s gesien kan word, is die tafeldekor polichromaties en is daar op verskeie plekke ’n objet d’art, hetsy in die kleurvolle plekmatjies, of teen die muur.
Die kroegarea is lekker ruim vir ’n meer informele ervaring of vir meer intieme gesprekke. See-uitsigte is oorvloedig.
Die restaurant is verbonde aan ’n wynplaas in die Elgin-vallei aan die ander kant van die berg. Dit was vroeër ’n appelplaas, maar is in ’n wynplaas omskep. Vandag word die wyne van Almenkerk op dié plaas gemaak en in die restaurant bedien. Die plaas is in 2002 deur die huidige eienaars aangekoop. ’n Belgiese familie wat Suid-Afrika toe geïmmigreer het, het 32 hektaar se appelbome in wingerde omskep. Daar is tans ’n hele paar verskillende kultivars vanuit die vrugbare grond en terroir van die plaas by De Brasserie beskikbaar. Dit beteken nie dat sagtevrugteboerdery gestaak is nie. Inteendeel, daar word steeds met appels en pere geboer. Hierdie samesnoering van sagtevrugte en druiwe skep ’n wonderlike kombinasie van voorkoms, smaak en reuk; ’n estetiese samevloeiing wat ’n heerlike geur in die wyn tot gevolg het en die kos in die restaurant komplementeer.
Die rooiwyne spog met ’n baie bevredigende geur, hier teen die agtergrond van ’n polichromatiese plekmatjie bedien.
Dekor teen die mure beeld tonele van Almenkerk in Elgin uit, waar die familie se wynplaas ’n verskeidenheid wit-, rooi- en vonkelwyne produseer wat ook in die restaurant bedien word.
Vir die skrander wyndrinker is daar Platters wat jy kan raadpleeg om die meer te lees oor die wyn wat jy wil drink. Nota aan die leser: John en Erica Platter het dié projek begin, waar Suid-Afrikaanse wyne gelys en gradeer word. Daar is elke jaar ’n nuwe, bygewerkte uitgawe, soos in die foto gesien kan word.
Die voorblad van die spyskaart, waarop die stigtingsjaar van Almenkerk (nou ses jaar gelede) aangedui word
Maak seker jy het genoeg tyd om al die verruklikhede te geniet terwyl die see net daar anderkant lê. Maak seker jy bespreek ’n tafel by die venster sodat jy ’n goeie uitsig het.
Die keuse op die spyskaart. Ek het oesters as voorgereg gehad. Die vars suurlemoensap het die vleis laat krimp, wat ’n teken is dat die oesters vars is.
De Brasserie hou dalk verrassings in vir die avontuurlustiges wat die dag op die strand deurgebring het en op soek is na goeie seekos en wyn.